এভরিবডি ড্র মোহাম্মদ ডে

২০১০ সালের এভরিবডি ড্র মোহাম্মদ ডে (Everybody Draw Mohammed Day) বা 'সবাই মোহাম্মদকে আঁকুন দিবস' ছিল ইসলামের নবী মুহাম্মাদকে আঁকার কারণে সহিংসতার হুমকিপ্রাপ্ত শিল্পীদের সমর্থনে একটি আয়োজন। মার্কিন টেলিভিশন অনুষ্ঠান সাউথ পার্কের "২০১" পর্বের সেন্সরশিপের বিরুদ্ধে একটি প্রতিবাদের ফলশ্রুতিতে এই উদ্যোগটি নেওয়া হয়েছিল। এপ্রিল ২০১০ এ সম্প্রচারিত দুটি অংশে কাজের সাথে জড়িত লোকেদের বিরুদ্ধে মৃত্যুর হুমকি দেওয়া হলে, শোয়ের পরিবেশক কমেডি সেন্ট্রাল সেন্সরশিপের পথ বেছে নেয়। এর প্রতিক্রিয়ায়, সে বছরের ২০ এপ্রিল ইন্টারনেটে মোহাম্মদকে চিত্রিত করা একটি ছবি পোস্ট করা হয় এবং মুক্ত বাকস্বাধতার সমর্থনে ২০শে মে "সবাই" মোহাম্মদকে আঁকার পরামর্শ দেওয়া হয়।

সিয়াটল, ওয়াশিংটনের মার্কিন কার্টুনিস্ট মলি নরিস সাউথ পার্কের একটি পর্বে মোহাম্মদকে চিত্রিত করার জন্য অ্যানিমেটর ট্রে পার্কার এবং ম্যাট স্টোনকে ইন্টারনেটে মৃত্যুর হুমকি দেওয়ার প্রতিক্রিয়ায় এই শিল্পকর্মটি তৈরি করেছিলেন। রেভলিউশনমুসলিম ডট কম-এর পোস্টিংগুলোতে (আবু তালহা আল-আমেরিকি ছদ্মনামে, পরে যাচারাই অ্যাডাম চেসার হিসাবে চিহ্নিত) বলা হয়েছিল যে পার্কার এবং স্টোন থিও ভ্যান গখের মতো পরিণতির মুখোমুখি হতে পারেন - তিনি একজন ওলন্দাজ চলচ্চিত্র নির্মাতা যাকে ছুরিকাঘাত এবং গুলি করে হত্যা করা হয়েছিল।

নরিস দাবি করেন, যদি লোকেরা মোহাম্মদের ছবি আঁকে, তাহলে ইসলামপন্থী সন্ত্রাসীরা তাদের সবাইকে হত্যা করতে পারবে না, এবং এমন করার হুমকি অবাস্তব হয়ে পড়বে। এক সপ্তাহের মধ্যে, নরিসের ধারণাটি সামাজিক যোগাযোগ মাধ্যম ফেসবুকে জনপ্রিয় হয়ে ওঠে, অ্নেক ব্লগার সমর্থন করে এবং মার্কিন যুক্তরাষ্ট্রের প্রধান সংবাদপত্রের ব্লগ ওয়েবসাইটগুলিতে কভারেজ পায়। প্রচার বৃদ্ধির সাথে সাথে, নরিস এবং যে ব্যক্তি ২০শে মে প্রচারের জন্য প্রথম ফেসবুক পেজ তৈরি করেছিলেন তারা উদ্যোগ থেকে নিজেদের দূরে সরিয়ে নেন। তা সত্ত্বেও, অন্যরা "লক্ষ্যটিকে সামনে রেখে" প্রতিবাদের পরিকল্পনা চালিয়ে যায়। ফেসবুকে "এভরিবডি ড্র মোহাম্মদ ডে" নামে একটি পেজ তৈরি হয়, যার অনুসারী সংখ্যা বেড়ে ১ লক্ষেরও বেশি হয়ে যায় (২০শে মে পর্যন্ত ১,০১,৮৭০ জন সদস্য)। এই উদ্যোগের বিরুদ্ধে ফেসবুকে "অ্যাগেইনস্ট 'এভরিবডি ড্র মোহাম্মদ ডে'" নামে আরেকটি একটি প্রতিবাদ পাতা খোলা হয়। এই পাতার অনুসারীর সংখ্যা পূর্বের পাতার অনুসারীদের ছাড়িয়ে যায়। (২০শে মে পর্যন্ত ১,০৬,০০০)। এই ঘটনার প্রেক্ষিতে পাকিস্তান ফেসবুক অস্থায়ীভাবে ব্লক করে দেয়; ভারত ও পাকিস্তানের ব্যবহারকারীদের জন্য পূর্বোক্ত পাতাটি ব্লক করতে সম্মত হওয়ার পরে ফেসবুকের উপরকার সেই নিষেধাজ্ঞা প্রত্যাহার করা হয়।

মিডিয়াতে, "এভরিবডি ড্র মোহাম্মদ ডে" সে সকল মন্তব্যকারীদের কাছ থেকে সমর্থন আকর্ষণ করেছিল যারা মনে করেছিল যে এই অভিযান বাকস্বাধতার গুরুত্বপূর্ণ ইস্যু এবং এই স্বাধীনতার পক্ষে দাঁড়ানোর প্রয়োজনীয়তাকে তুলে ধরে। তবে বিষয়টি্র পক্ষে বিপক্ষে প্রচুর মতামত সামাজিক মাধ্যম এবং গণমাধ্যমে প্রচার হয়।

সমালোচনা 
আইন বিশেষজ্ঞ এবং ব্লগার অ্যান আলথোস "এভরিবডি ড্র মোহাম্মদ ডে" ধারণাটি প্রত্যাখ্যান করেছেন কারণ "মুহাম্মদকে চিত্রিত করলে কোটি কোটি মুসলিমের মনে আঘাত লাগে, যারা সহিংস হুমকির কোন অংশ নয়"। ওয়াল স্ট্রিট জার্নালের "বেস্ট অফ দ্য ওয়েব টুডে" কলামে লেখা জেমস ট্যারান্টোও এই ধারণার বিরোধিতা করেছেন, কেবল মুহাম্মদকে চিত্রিত করা "অন্যদের সংবেদনশীলতার প্রতি অবিবেচনা" হওয়ার জন্যই নয়, "এটি অন্যদেরকে - মুসলিমদের - আমাদের সংস্কৃতির বাইরে, আমরা সহজেই অন্তর্গতদের প্রদর্শন করা শিষ্টাচারের অযোগ্য হিসাবে সংজ্ঞায়িত করে"। বেডফোর্ড মিনিটম্যানের বিল ওয়ালশ উদ্যোগটি সমালোচনা করে লিখেছেন, যা তাকে "অল্পবয়সী" মনে হয়েছিল: "এটি অশ্রদ্ধা ও অবমাননার সাথে ধর্মীয় উগ্রবাদীর বিরুদ্ধে লড়াই করার চেষ্টা করে, এবং আমরা কেবল দেখার জন্য অপেক্ষা করতে পারি কী ঘটে, কিন্তু আমি আশঙ্কা করি এটি ভালো হবে না।" জ্যানেট আলব্রেচটসেন দ্য অস্ট্রেলিয়ানে লিখেছেন, "একটি কার্টুন হিসাবে, এটি হালকাভাবে উদ্দীপক ছিল, একটি প্রচারণা হিসাবে এটি অমর্যাদপূর্ণ এবং অনাবশ্যক আক্রমণাত্মক।" নিউ ইয়র্ক বিশ্ববিদ্যালয়ের সেন্টার ফর রিলিজিয়ন অ্যান্ড মিডিয়া প্রকাশনার জন্য লেখা, দ্য রিভিলার, জেরেমি এফ. ওয়াল্টন এই ইভেন্টটিকে "ব্লাস্ফেমাস বিদ্রুপাত্মক ছুটি" বলে অভিহিত করেছেন, যা "শুধুমাত্র ইসলাম এবং মুসলিমদের সম্পর্কে বিস্তৃত আমেরিকানদের ভুল বোঝাবুঝি জোরদার করবে"।

'মেইল অ্যান্ড গার্ডিয়ান'-এর ফ্রানজ ক্রুগার "এভরিবডি ড্র মোহাম্মদ ডে"কে "মূর্খতাপূর্ণ ফেসবুক উদ্যোগ" বলে অভিহিত করেছেন এবং এতে "সভ্যতার সংঘর্ষের ইঙ্গিত" পেয়ে "বিরক্ত" বোধ করেছেন, লক্ষ্য করেছেন যে "এটা স্পষ্ট যে কেউ কেউ মুসলিমদের বিরক্ত করাকে খুব আনন্দের সাথে করছে।" 'মেইল অ্যান্ড গার্ডিয়ান' নিজেই তাদের পাতায় মুহাম্মদ এর একটি বিতর্কিত কার্টুন প্রকাশ করেছিল, তারা এই গ্রুপের সাথে নিজেদের সম্পর্ক নেই বলে দূরত্ব বজায় রেখেছে, উল্লেখ করেছে যে এটি "বাকস্বাধীনতা ও ধর্মীয় উগ্রবাদের বিরুদ্ধে প্রতিবাদ হিসেবে দাবি করলেও, মূলত ইসলামবিদ্বেষী ভাবনা প্রকাশের একটি মঞ্চ হয়ে উঠেছে।"

'দ্য টাইমস'-এর জন্য লেখা হিউগো রিফকিন্ড ফেসবুক উদ্যোগটিকে "নোংরা প্রকল্প" বলে অভিহিত করেছেন: "... এখানে এমন কিছু আছে যা আমাকে অস্বস্তিতে ফেলে। আমি মনে করি এটি 'এভরিবডি' শব্দটির সাথে সম্পর্কিত। এটি একটা দলের পেছনে থাকা লোকের মতো 'এভরিবডি', অন্যদেরকে ঝগড়া করতে উস্কে দেওয়ার চেষ্টা করছে। যদি কোনও কার্টুনিস্ট মুহাম্মদকে আঁকিয়ে ইসলামকে ব্যঙ্গ করতে চান, তাহলে আমি তাঁর পক্ষে। কিন্তু ইডিএমডি ফেসবুক পেজের ১৩,০০০ ছবির মধ্যে আপনি মুহাম্মদকে ঘোমটা পরা কুকুর, শূকর এবং বানর হিসেবে দেখতে পাবেন। এটি প্রতিবাদ নয়, বরং ঝগড়া বাঁধানো। কার্টুন আঁকার কারণে কাউকে মৃত্যুদণ্ডের হুমকি দেওয়া আমার পছন্দ নয়, কিন্তু এটিও ঠিক না।"

'দ্য গার্ডিয়ান'-এর জন্য লেখা বিলাল বালোচ এই উদ্যোগটিকে "অল্পবয়সী" এবং "অপ্রয়োজনীয় কটাক্ষণ" বলে অভিহিত করেছেন, একই সাথে পাকিস্তান সরকারের প্রতিক্রিয়ার সমালোচনা করেছেন এবং "পাকিস্তানের ইন্টারনেট সম্প্রদায়কে সংগঠিত ও আকর্ষণীয় সংলাপে জড়িয়ে পড়ার আহ্বান জানিয়েছেন: যদি অপরাধীদের সাথে না হয়, তাহলে অবশ্যই বাকি বিশ্বের সাথে, যারা এটি দেখছে।"

পাকিস্তানের প্রাচীনতম ইংরেজি ভাষার পত্রিকা 'ডন'-এর একটি সম্পাদকীয়তে বলা হয়েছে যে, ফেসবুক উদ্যোগটি "খারাপ স্বাদের এবং তীব্র নিন্দার যোগ্য" এতে কোন সন্দেহ নেই, আরও যোগ করা হয়েছে যে, "ধর্মীয়, জাতিগত বা অন্যান্য সম্প্রদায়ের সংবেদনশীলতা, ঐতিহ্য এবং বিশ্বাসকে আঘাত করে এমন উপাদানের ক্ষেত্রে বাকস্বাধীনতা প্রসারিত হওয়া উচিত কিনা তা বিতর্কযোগ্য।" যাইহোক, সম্পাদকীয়টি লাহোর হাইকোর্টের ফেসবুক ব্লক করার সিদ্ধান্তকে "আবেগপ্রসূত প্রতিক্রিয়া" বলে অভিহিত করেছে, কারণ "অনেক ব্যবহারকারী মনে করেন, এবং ঠিকই মনে করেন, যে তারা নিজেরাই সিদ্ধান্ত নিতে পারেন যে কোনটি আক্রমণাত্মক বা নয়, এবং তাদের বিশ্বাসের বিরোধী এমন উপাদান অ্যাক্সেস না করার পছন্দ করতে পারেন," এবং এই ব্লকটি "তাদের হাতে খেলতে পারে যারা তাদের বিশ্বাসকে অবমাননা করে এমন উপাদান প্রদর্শন বা প্রকাশ করতে দ্বিধা করে না। আমরা যেভাবে প্রতিক্রিয়া দেখাই তাতে আমরা কেবল নিজেদের ক্ষতি করি এবং এই প্রক্রিয়ায় এমনকি বিদ্রুপের বিষয় হয়ে উঠি।"

তথ্যসূত্র 

২০১০-এর বিতর্ক
২০১০-এ ইসলাম
মার্কিন ব্যঙ্গ
ইসলামের সমালোচনা
মুহাম্মাদের সাংস্কৃতিক চিত্রায়ণ
ইসলাম সম্পর্কিত বিতর্ক
জিল্যান্ডস-পোস্টেনে মুহাম্মদের কার্টুন বিতর্ক
মত প্রকাশের স্বাধীনতা সম্পর্কিত ঘটনা